Πολυπαραγοντικό μοντέλο αξιολόγησης προσωπικότητας, επαγγελματικής συμπεριφοράς, ηγεσίας, γνωστικής κατάστασης και εργασιακής απόδοσης εργαζομένων πτυχιούχων φυσικής αγωγής
Authors: Καπρίνης Στυλιανός 
Published: September 2021

Το πολυτιμότερο και πλέον σημαντικό κεφάλαιο μιας επιχείρησης είναι το ανθρώπινο δυναμικό. Η αποδοτικότητα, η ποιότητα και η ανταγωνιστικότητα των οργανισμών οφείλονται σε μεγάλο βαθμό στους ανθρώπινους πόρους. Κρίσιμος και αποφασιστικός παράγοντας για την αποτελεσματικότητα, την ανάπτυξη και βελτίωση των εργαζομένων είναι η σύγκριση και αξιολόγηση της εργασιακής τους απόδοσης με προκαθορισμένους στρατηγικούς στόχους της διοίκησης. Η ανάπτυξη και εφαρμογή κατάλληλων συστημάτων αξιολόγησης συμβάλλει προς την επίτευξη των στόχων, προς την κατεύθυνση της προόδου και αποτελεί μια δυναμική προοπτική επένδυσης.Πρόθεση της παρούσας διατριβής ήταν η ανάδειξη της σημασίας των αξιολογήσεων απόδοσης, η δυνητική χρησιμότητα τους ως εργαλείο αύξησης της υποκίνησης των εργαζομένων και οι επιδράσεις της στην οργανωσιακή αποτελεσματικότητα. Πρωταρχικός σκοπός ήταν η κατασκευή και ανάπτυξη ενός πολυδιάστατου μοντέλου αξιολόγησης το οποίο θα επιτρέπει στη διεύθυνση του οργανισμού να διεξάγει έγκυρες και αξιόπιστες αξιολογήσεις των εργαζομένων γυμναστών και των δράσεων τους. Επιπλέον η παρούσα μελέτη εξέτασε τις μεταβλητές που επηρεάζουν την εργασιακή απόδοση και διερεύνησε τις πιθανές διαφορές των εργαζομένων γυμναστών σε ιδιωτικά γυμναστήρια και σε δημοτικούς αθλητικούς οργανισμούς.Κατασκευάστηκαν από τον ερευνητή έξι ερωτηματολόγια που αποτιμούν διαστάσεις της προσωπικότητας, της επαγγελματικής συμπεριφοράς, της ηγεσίας, της γνωστικής κατάστασης, της γενικής και ειδικής εργασιακής απόδοσης. Η διερευνητική και επιβεβαιωτική παραγοντική ανάλυση των κλιμάκων αξιολόγησης απέδωσε επαρκή εγκυρότητα και αξιοπιστία. Τα ερωτηματολόγια αποτελούν συμπαγείς, έγκυρες και αξιόπιστες δομές, ικανές και συνεπείς να συνεισφέρουν στη διαχείριση της απόδοσης και στη διοίκηση του ανθρώπινου δυναμικού. Τα ερωτηματολόγια χορηγήθηκαν σε ιδιοκτήτες ιδιωτικών γυμναστηρίων και σε προέδρους/υπευθύνους δημοτικών αθλητικών οργανισμών, οι οποίοι αξιολόγησαν την εργασιακή απόδοση τετρακοσίων ογδόντα ένα (N=481) πτυχιούχων φυσικής αγωγής.Για την στατιστική ανάλυση των δεδομένων χρησιμοποιήθηκε περιγραφική στατιστική, πολυμεταβλητή ανάλυση διακύμανσης (MANOVA), ανάλυση διακύμανσης (ANOVA), t-test για ανεξάρτητες ομάδες και πολυμεταβλητή ανάλυση παλινδρόμησης ((Multiple Regression Analysis). Τα αποτελέσματα της πολλαπλής ανάλυσης παλινδρόμησης υποστήριξαν ότι: (α) ο σχεδιασμός και η οργάνωση των προγραμμάτων άθλησης φαίνεται να προβλέπονται από παράγοντες της προσωπικότητας (όπως η προσήνεια, η ευσυνειδησία, η δεκτικότητα σε νέες εμπειρίες), αλλά και από το γνωστικό υπόβαθρο, τον προσανατολισμό στη δια βίου μάθηση και τις διοικητικές δεξιότητες του πτυχιούχου φυσικής αγωγής.(β) θετικοί προβλεπτικοί παράγοντες στην ποιοτική διδασκαλία των προγραμμάτων άθλησης φαίνεται να είναι η εξωστρέφεια, η προσήνεια, η επικοινωνία, το γνωστικό υπόβαθρο και οι διοικητικές δεξιότητες του εργαζόμενου γυμναστή.(γ) η παροχή ολοκληρωμένων και ποιοτικών υπηρεσιών προς τους πελάτες του γυμναστηρίου σχετίζονται και προβλέπονται από την προσήνεια, την συναισθηματική σταθερότητα, τον επαγγελματισμό, τον προσανατολισμό στη δια βίου μάθηση, το όραμα και τις διοικητικές δεξιότητες του πτυχιούχου φυσικής αγωγής.(δ) θετικοί προβλεπτικοί παράγοντες της διαχείρισης των κρίσιμων περιστατικών και των πόρων φαίνεται να αποτελούν το γνωστικό υπόβαθρο και οι διοικητικές δεξιότητες του στελέχους.(ε) η εργασιακή απόδοσης ενός πτυχιούχου φυσικής αγωγής φαίνεται να προβλέπεται από την ευσυνειδησία, τις διαπροσωπικές σχέσεις, τον επαγγελματισμό, το όραμα και τις διοικητικές δεξιότητες του πτυχιούχου φυσικής αγωγής.Η πολυμεταβλητή ανάλυση διακύμανσης υποστήριξε τα εξής:(α) η εργασιακή απόδοση σχετίζεται και επηρεάζεται από το φύλο, την ηλικία, τα χρόνια αποφοίτησης από το ΤΕΦΑΑ, την εργασιακή εμπειρία και τις επιτυχείς εξετάσεις σε διαγωνισμούς εκπαιδευτικών ΑΣΕΠ..(β) η επαγγελματική συμπεριφορά των εργαζομένων γυμναστών σχετίζεται και επηρεάζεται από την ηλικία και την επιτυχή συμμετοχή σε εξετάσεις εκπαιδευτικών ΑΣΕΠ..(γ) οι ηγετικές ικανότητες των εργαζομένων γυμναστών σχετίζονται με την ηλικία, τα χρόνια αποφοίτησης από το ΤΕΦΑΑ και τη γενική εργασιακή εμπειρία.(δ) η προσωπικότητα των εργαζομένων πτυχιούχων φυσικής αγωγής σχετίζεται και επηρεάζεται από την ηλικία, το έτος αποφοίτησης από το ΤΕΦΑΑ, τα χρόνια υπηρεσίας στην επιχείρηση και τη συμμετοχή σε εξετάσεις εκπαιδευτικών ΑΣΕΠ..(ε) η γνωστική κατάσταση των εργαζομένων γυμναστών επηρεάζεται από το φύλο, την ηλικία, τα χρόνια αποφοίτησης από το ΤΕΦΑΑ, την εργασιακή εμπειρία και τις επιτυχείς εξετάσεις σε διαγωνισμούς εκπαιδευτικών ΑΣΕΠ.Από την ανάλυση ανεξάρτητων ομάδων προέκυψε ότι οι εργαζόμενοι στα ιδιωτικά γυμναστήρια παρουσιάζουν υψηλότερα επίπεδα εξωστρέφειας, συναισθηματικής σταθερότητας και δεκτικότητας σε νέες εμπειρίες, ενώ αναπτύσσουν καλύτερες διαπροσωπικές σχέσεις έναντι των συναδέλφων τους στους Δημοτικούς Αθλητικούς Οργανισμούς. Επιπλέον τα στελέχη των ιδιωτικών γυμναστηρίων δείχνουν εντονότερο προσανατολισμό στη δια βίου μάθηση, στην δημιουργία οράματος και στη διανοητική υποκίνηση. Τέλος, φαίνεται να υπερέχουν έναντι των συναδέλφων τους στους Δημοτικούς Αθλητικούς Οργανισμούς τόσο στην ποσότητα και ποιότητα της εργασίας όσο και σε παράγοντες της ειδικής εργασιακής απόδοσης όπως στο σχεδιασμό και την οργάνωση των προγραμμάτων άθλησης, στη διδασκαλία και στην παροχή ολοκληρωμένων ποιοτικών υπηρεσιών προς τους πελάτες.Συμπεραίνεται ότι το προτεινόμενο μοντέλο αξιολόγησης της εργασιακής απόδοσης είναι ένα έγκυρο και αξιόπιστο πολυδιάστατο εργαλείο που θα μπορούσε να αξιοποιηθεί από τις επιχειρήσεις και να χρησιμοποιηθεί στην διοίκηση και διαχείριση του ανθρώπινου δυναμικού σε γυμναστήρια και αθλητικούς οργανισμούς.